
Tájékoztató 
a MAZSIHISZ és a BZSH által létrehozott visszaélés-bejelentési rendszer bevezetéséhez


A visszaélés-bejelentési rendszer  (a továbbiakban: Rendszer) egyfajta „etikai forródrót”, amelynek – a törvény által előírt és támogatott - bevezetésével a Magyarországi Zsidó Hitközségek Szövetsége (a továbbiakban: MAZSIHISZ) és a Budapesti Zsidó Hitközség (a továbbiakban: BZSH) együtt kívánják elősegíteni a jogszabályok és az erkölcsi normák lehető legszélesebb körű érvényesülését a szervezeteik tevékenységében, másrészt támogatni szeretnék e szervezetek célkitűzéseinek, értékeinek és elveinek megfelelő, szabályos működését. 

A hivatkozott szervezetek vezetői számára a Rendszer működése azért fontos, mert ennek segítségével visszajelzéseket kaphatnak arról, hogy vannak-e a szervezeten belül olyan szabálytalan magatartások, amelyek diszfunkciókra, jogellenes vagy etikátlan működési gyakorlatokra utalnak és emiatt tisztázó intézkedésekre van szükség. 

A szervezetek tagjai és munkavállalói támogatják a MAZSIHISZ és a BZSH etikus és a társadalmi normáknak megfelelő működését és el is várják azt. Akik közülük vállalják, hogy az általuk tapasztalt belső visszaélések bejelentése útján is segítik a szabályszerű működést, a Rendszer nélkül jelentős személyes kockázatot vállalnak. Bejelentésük személyes érdekeket sérthet és a velük szembeni fellépéssel járhat. Ennek megakadályozását segíti a Rendszer azzal, hogy garanciális és eljárási szabályok útján biztosítja, hogy senkit se érhessen hátrány amiatt, ha a közösség érdekeinek képviseletében lép fel.

A Rendszer biztosítani tudja, hogy a személyazonosság bizalmasságát megőrző módon lehessen bejelentést tenni, ezáltal elkerülve az érintettek (bejelentő, illetve bejelentéssel érintett személy) közötti konfliktusok kialakulását. A Rendszer szabályozott eljárásrendet nyújt a visszaélésekkel kapcsolatos információk kezelésére, amelyben mind a bejelentő, mind a visszaéléssel gyanúsított személy és az egyéb érintettek is biztonsági garanciákat kapnak, hogy a visszaélés vizsgálata és a felelősség megállapítása kapcsán jogaikat és érdekeiket tiszteletben tartják. 

A Rendszer főbb tartalmi elemei a következők:

1. A Rendszerrel kapcsolatos jogszabályok a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény, valamint az annak alapját képező európai uniós rendelkezés a visszaélés-bejelentésről (az Európai Parlament és a Tanács (EU) 1937/2019 számú irányelve).

2. A Rendszer intézményesített lehetőséget teremt a munkahelyi és beszállítói visszaélések, szabálytalanságok, jogsérelmek bejelentésére, míg a MAZSIHISZ és a BZSH  részére kötelezettséget jelent a panaszok kivizsgálására és a panasztevők anonimitásának biztosítására, továbbá garanciális eljárások lefolytatására a panasztevőkkel szemben, illetve a felelősség megállapítását célzó vizsgálatok lefolytatására és intézkedések meghozatalára a bejelentésben érintettekkel szemben, ha a bejelentésben foglaltak alapos gyanúra utalnak, illetve további eljárásokra nyújtanak alapot.

3. A Rendszerben kezelt bejelentések tárgyát a jogellenes vagy jogellenesnek feltételezett cselekményre vagy mulasztásra, illetve egyéb visszaélésre vonatkozó információ képezi. A jogellenes cselekmények körébe az érintett szervezetek belső szabályzatában jogellenesnek minősített magatartások is beletartoznak.
Példák a jogsértésekre:
· munkahelyi visszaélések: csalás, megvesztegetés, kenőpénz, befolyással üzérkedés, pénzmosás;
· zaklatás, diszkrimináció, rasszizmus, szexuális zaklatás, fenyegetés, bántalmazás, megfélemlítés (bullying);
· munkahelyi megtorlás, munkaviszony megszüntetés, fizetés-megvonás, be nem jelentett foglalkoztatás, kényszermunka;
· törvénybe ütköző munkabiztonsági körülmények vagy környezetvédelmi visszaélés;
· tisztességtelen pályázat, verseny,
· plágium, szerzői jogi jogsértések,
· tisztességtelen szerződéses feltételek alkalmazása,
· titoksértés, továbbá
· minden olyan feltételezett érdek és jogsérelem vagy etikailag aggályos magatartás bejelenthető, amelyet a bejelentő jogellenesnek vél.

4.  A Rendszert a bejelentővédelmi ügyvéd működteti.  A bejelentővédelmi ügyvéd tevékenysége szempontjából minden olyan jelzés bejelentésnek tekintendő, amely olyan körülményre hívja fel a figyelmet, amelynek orvoslása vagy megszüntetése a MAZSIHISZ vagy a BZSH jogos érdekét vagy jogszabályba nem ütköző üzleti érdekét, vagy e szervezetek tevékenységével kapcsolatos jogszabálysértés, a közbiztonság, a közegészség vagy a környezet veszélyeztetésének megszüntetését szolgálja.

5. A Rendszer a szervezeten belüli jogsértésekkel vagy etikailag kifogásolható magatartásokkal kapcsolatos bejelentések megtételére szolgáló csatornákat működtet, melyeket a MAZSIHISZ és a BZSH által megbízott dr. Fonyó Gyula bejelentővédelmi ügyvéd a bejelentést követőn a bejelentővel folytatott belső, bizalmas kommunikációra használ. 
A bejelentési csatornák: 
a) elsődlegesen elektronikus úton az e célra kijelölt drfonyo@t-online.hu e-mail cím, továbbá 
b) szóbeli bejelentés céljára a +36-20-932-9144 telefonszám, 
c) a postai úton küldött írásbeli bejelentés céljára az alábbi postacím: dr. Fonyó Gyula ügyvéd, 1051 Budapest, Sas u. 1. III. emelet 1. ajtó, valamint 
d) személyes bejelentésre – előre megállapodott időpontban – a bejelentővédelmi ügyvéd fenti címen található irodája. 
A bejelentési csatornák a bejelentő és az ügyvéd megállapodása alapján egymás közt változtathatók. 

6. Bejelentésre jogosultak: a MAZSIHISZ és a BZSH munkavállalói, a velük egyéb foglalkoztatási jogviszonyban állók, továbbá szerződéses partnereik, valamint minden, velük jogi kapcsolatban álló személy. Bejelentőnek minősül minden olyan személy is, akinek a bejelentés megtételéhez vagy a bejelentés tárgyát képező magatartás orvoslásához vagy megszüntetéséhez méltányolható jogos érdeke fűződik, vagy bejelentése visszaélés megelőzését, felderítését szolgálja. Bejelentést tehetnek azok is, akik korábban álltak jogviszonyban a MAZSIHISZ-szel vagy a BZSH-val, valamint azok a munkaviszonyt vagy egyéb jogviszonyt létesíteni kívánók is, akiknél a jogviszony létesítésére vonatkozó eljárás megkezdődött (pl. álláspályázók).

7. A bejelentő a bejelentést írásban vagy szóban teheti meg. A szóbeli bejelentésről a bejelentővédelmi ügyvéd jegyzőkönyvet vesz fel. A bejelentés fogadása és a bejelentéssel kapcsolatos teljes eljárása során az ügyvéd a bejelentő személyazonosságára vonatkozó minden adatot bizalmasan, az adatvédelmi jogszabályoknak és az ügyvédi titoktartás szakmai szabályainak megfelelően kezel. 

8. A természetes személy bejelentő köteles megadni a nevét és lakcímét vagy egyéb elérhetőségét, jogi személy bejelentő pedig a nevét, székhelyét és a bejelentést benyújtó törvényes képviselőjének nevét a bejelentővédelmi ügyvéd részére. 

9. A bejelentővédelmi ügyvéd jogi tanácsadást nyújt a bejelentőnek a bejelentéssel kapcsolatban. A bejelentőt a bejelentés tartalmában nem befolyásolhatja oly módon, hogy az a bejelentés alapjául szolgáló tényállásra, magatartásra, illetve ezek minősítésére vonatkozó nyilatkozatát megváltoztassa.

10. A bejelentés megtételekor a bejelentőnek nyilatkoznia kell jóhiszeműségéről és azokról a tényekről és körülményekről, amelyekről tudomása van, illetve amelyek következtében alaposan feltételezhető, hogy a bejelentésben foglaltak valósak. A bejelentővédelmi ügyvéd felhívja a bejelentő figyelmét a rosszhiszemű bejelentés következményeire. Hogyha alappal valószínűsíthető, hogy a bejelentő másnak jogellenesen kárt vagy egyéb jogsérelmet kívánt okozni vagy okozott, a bejelentővédelmi ügyvéd köteles a bejelentő személyes adatait az emiatt eljárás kezdeményezésére, illetve lefolytatására jogosult szervnek vagy személynek - kérelmére - átadni.

11. A bejelentővédelmi ügyvéd a bejelentést az érintett szervezethez (MAZSIHISZ vagy BZSH) továbbítja, de a bejelentő azonosítását lehetővé tevő adatok tekintetében a bejelentésnek a bejelentő azonosítását lehetővé tevő adatot nem tartalmazó kivonatát küldi meg az adott szervezet (MAZSIHISZ vagy BZSH) részére, kivéve, ha a bejelentő előzetesen, írásban felmentést adott személyes azonosító adatainak zárt kezelése alól. 

12. A bejelentés vizsgálata mellőzhető, ha 
	a) a bejelentő a bejelentést személyazonosságának felfedése nélkül tette meg, 
	b) a bejelentés ugyanazon bejelentő által tett ismételt, a korábbi bejelentéssel azonos tartalmú 	bejelentés, 
	c) a bejelentést a sérelmezett tevékenységről vagy mulasztásról való tudomásszerzéstől 	számított hat hónap elteltét követően tette meg a bejelentő, 
	d) a közérdek vagy a nyomós magánérdek sérelme a bejelentésben érintett személy jogainak 	a bejelentés kivizsgálásából eredő korlátozásával nem állna arányban.

13. A bejelentés kivizsgálására annak beérkezésétől számított 30 nap áll rendelkezésre. Ezt a határidőt különösen indokolt esetben, a bejelentő azonnali tájékoztatása mellett lehet meghosszabbítani. A bejelentőt ebben az esetben a kivizsgálás várható időpontjáról és a kivizsgálás meghosszabbításának indokairól a bejelentővédelmi ügyvéd részletesen tájékoztatja. A vizsgálat időtartama a 3 hónapot nem haladhatja meg.

14. A MAZSIHISZ vagy a BZSH rendelkezése szerint a bejelentővédelmi ügyvéd közreműködhet a bejelentés alapján indult vizsgálat lefolytatásában.
15. A bejelentés kivizsgálása során a bejelentővédelmi ügyvéd kapcsolatot tart a bejelentővel, ennek keretében a bejelentés kiegészítésére, pontosítására, a tényállás tisztázására, valamint további információk rendelkezésre bocsátására, az érdemi vizsgálat során a bejelentésben foglaltak alátámasztására szolgáló bizonyítási eszközök rendelkezésre bocsátására hívhatja fel a bejelentőt. Amennyiben a bejelentő a szükséges tájékoztatást, felvilágosítást megtagadja, a bejelentést hiányos tartalma alapján kezeli. 

16. A bejelentésben érintett személy az érintett szervezet (MAZSIHISZ vagy BZSH) azon munkavállalója, vagy a szervezettel valamely jogviszonyban, együttműködésben álló természetes személy, akinek a magatartása vagy mulasztása a bejelentésre okot adott, illetve, aki a bejelentésben foglaltakról érdemi információval rendelkezhet. Ezen felül olyan természetes személy is lehet, aki a szervezettel szerződéses jogviszonyban álló jogi személy képviseletében vagy érdekében természetes személyként jár el és akinek a magatartása vagy mulasztása a bejelentésre okot adott, illetve aki a bejelentésben foglaltakról érdemi információval rendelkezhet. 

17. A bejelentésben érintett személyt a vizsgálat megkezdésekor részletesen tájékoztatni kell a bejelentésről, a személyes adatai védelmével kapcsolatban őt megillető jogairól, valamint az adatai kezelésére vonatkozó szabályokról. A szervezet biztosítja, hogy a gyanúsított személy a bejelentéssel kapcsolatos álláspontját - akár jogi képviselője útján is – az eljárás során bármikor kifejthesse és bizonyítékokkal támassza alá. A bejelentésben érintett személy tájékoztatására kivételesen, indokolt esetben később is sor kerülhet abban az esetben, ha az azonnali tájékoztatás meghiúsítaná a bejelentés kivizsgálását.

18. A bejelentő kérésére a bejelentővédelmi ügyvéd írásban tájékoztatja a bejelentőt a bejelentéssel kapcsolatos eseményekről, különösen a bejelentés alapján indult vizsgálat eredményéről, a megbízó által megtett intézkedéséről vagy a vizsgálat lefolytatásának elutasításáról. A bejelentés elutasítása esetén a bejelentővédelmi ügyvéd tájékoztatja a bejelentőt arról, hogy mely okból kerül a bejelentése elutasításra és a bejelentő egyet nem értése esetén mely szervhez, hatósághoz fordulhat.

19. A jóhiszeműen tett, de megalapozatlannak bizonyuló bejelentések harmadik személyek értesítése nélkül kerülnek lezárásra. Ha a vizsgálat a bejelentés megalapozatlanságát állapítja meg vagy további intézkedés megtétele nem szükséges, az érintett szervezet (MAZSIHISZ vagy BZSH) az eljárást lezárja. Ha a vizsgálat alapján a bejelentés nem volt megalapozott vagy további intézkedés megtétele nem szükséges, a kezelt személyes adatokat a vizsgálat befejezését követő 60 napon belül törölni kell.

20. Ha a bejelentésben foglalt magatartás miatt a vizsgálat alapján büntetőeljárás kezdeményezése indokolt, akkor az érintett szervezet (MAZSIHISZ vagy BZSH) feljelentés tesz az illetékes nyomozóhatóságnál. Ha a bejelentésben foglalt magatartás a vizsgálat alapján nem bűncselekmény, de sérti a szervezet munkaviszonyra vonatkozó szabályait, a munkáltató az érintett munkavállalóval szemben munkáltatói intézkedést alkalmazhat. 

21. Ha a vizsgálat alapján intézkedés megtételére kerül sor – ideértve a bejelentő személlyel szembeni jogi eljárást vagy fegyelmi intézkedést – a bejelentésre vonatkozó adatokat a bejelentővédelmi ügyvéd legfeljebb a bejelentés alapján indított eljárások jogerős lezárásáig kezeli.
Jelen tájékoztatóban nem említett kérdésekben további információkat kaphat a visszaélés-bejelentési rendszerről és annak működési szabályairól a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény vonatkozó rendelkezéseiből, továbbá a MAZSIHISZ és a BZSH visszaélés-bejelentési rendszeréről szóló szabályzatból, amely elérhető mindkét szervezet honlapján.
 
Budapest, 2026. július 1. 


Magyarországi Zsidó Hitközségek Szövetsége                   Budapesti Zsidó Hitközség 

